קסם (מבוכים ודרקונים)

קסם במבוכים ודרקונים (מו"ד) הוא שימוש בכוחות על-טבעיים על מנת לחולל "נסים" ומעשי פלא לפי רצונו של המפעיל. כוח הקסם במו"ד הוא רחב ומגוון, וכולל לחשים והשפעות קסומות שונות, החל מריפוי מיידי של פצעים והשבת המתים לתחייה, ועד ליצירת כדורי-אש וזימון שדים. יכולות קסומות מהוות כמה מהיכולות הבסיסיות ביותר של הרבה מהמקצועות, ומשתנות בהתאם למקצוע וסגנון המשחק שלו.

צורות והשפעות
 לחשים – קסם המוטל על ידי דמות המסוגלת להטיל קסמים. הלחש מוטל באמצעות אמירת טקסט מסוים, ביצוע מחוות בידיים, שימוש באמצעים חומריים או שילוב של אלמנטים אלו. השפעת הלחש היא מוגדרת מראש ותלויה גם בכוחו של המטיל (למשל, הלחש "טיהור מזון ומשקה" מספר החוקים לשחקן מאפשר לקוסם רב-עוצמה לטהר כמות גדולה יותר של אוכל ומים, מאשר קוסם בעל דרגה נמוכה). יש לחשים המאפשרים למטיל לשלוט ולכוונן את הפרמטרים של הלחש או לשלוט על תוצר הלחש באופן פעיל למשך זמן מסוים (למשל: ישנם קסמים המאפשרים למטיל לשנות את מזג האוויר לאורך זמן, או לקבל שליטה מלאה על מוחו של אדם למשך זמן מסוים).
 חפצים קסומים – ישנם חפצים שהוכנו על ידי קוסמים ושהקסם אצור בתוכם, ובאמצעות הדרכים הנכונות ניתן להפעילו (או, לחלופין, הוא פועל תמיד ובאופן קבוע). חלק מהקסמים האצורים בחפץ משפרים את יכולותיו, למשל: חרב קסומה מגבירה את סיכויי הפגיעה, וכאשר היא פוגעת היא גורמת יותר נזק; שריון קסום עמיד יותר לנזקים ואף יכול לבלום התקפות לא טבעיות כגון אש או קסמים המוטלים כנגד לובשו. חלק מהחפצים הקסומים מתכלים, כגון שיקויים או בדידי קסם. להלן תיאור של מספר סוגים כלליים של חפצי קסם:
 מגילות קסם – על המגילה עצמה כתוב הלחש, ורק דמות בעלת יכולת שימוש בקסמים יכולים לקרוא בה. על מנת להטיל את הלחש יש לקרוא את המגילה בקול רם, ובתום ההטלה המגילה משמידה את עצמה. קוסם יכול לנסות להעתיק את הלחש שעל המגילה אל ספר הלחשים שלו, על מנת שיוכל לשננו בעתיד מהספר (הספר איננו מתכלה), אך ברגע שמסתיים התהליך המגילה משמידה את עצמה.
 שיקויים – הקסם מופעל בעת שתיית השיקוי. ברוב השיקויים הקסם פועל רק אם שותים את כל הבקבוק, ולרוב קשה לדעת מהי השפעת השיקוי לפני שתייתו. השיקויים הנפוצים ביותר הם שיקויי ריפוי ושיקויי רעל.
 כלי נשק קסומים – כלי נשק שכושפו וזכו ביכולות קסומות שונות, כגון תוסף לגלגולי הקובייה המשפרים את סיכויי הפגיעה והנזק, חרב קצרה שזוהרת בקרבת מפלצות מסוימות וכו'.
 כלי נשק מקוללים – קללה של כלי נשק עלולה להתבטא במספר דרכים: ראשית, ייתכן שקסמו של הנשק יגרום לחסרונות במקום יתרונות, למשל: במקום להעצים את הנזק וסיכויי הפגיעה, הנשק מפחית אותם, או שבמקום לזרז את המשתמש הוא מאט אותו. כמו כן, ייתכן שלנשק יהיו גם יתרונות וגם חסרונות, למשל: הנשק חזק במיוחד אבל המשתמש אינו יכול לשלוט בו בצורה מלאה, או שהמשתמש נעשה אובססיבי לנשק זה, משתמש רק בו ולא נותן לאף אחד אחר להתקרב אליו.
 ישנו מגוון עצום של כלים קסומים נוספים, הכוללים מרבדים מעופפים, כדורי בדולח, טבעות-קסם, גלימות, כתרים, קמיעות וכו'. כמו בכל דבר אחר במבוכים-ודרקונים, האפשרויות מוגבלות רק על ידי הדמיון של השחקנים ושל שליט המבוך.
 יצורים קסומים – אלה הם יצורים הקסומים מטבעם, ובדרך כלל זוכים ליכולת טבעית להטיל לחשים. על היצורים הללו נמנים, למשל, חדי-קרן, דרקונים, ערפדים, אבירי מוות, הידרות וכימרות. יש יצורים קסומים שיכולים להיפגע רק על ידי לחשים או כלי נשק קסומים.
 טקסים – טקסים הם קסמים מורכבים אשר אינם ייחודיים למקצוע מסוים ומאפשרים ליצור השפעות מסוימות אשר צורכות מרכיבים מיוחדים, ובדרך-כלל הן חזקות יותר.

רכישת קסם ושימוש
במבוכים ודרקונים, הקסם הוא כלי רב-תועלת, ויש מגוון רב של לחשים שמשמשים לשלל מטרות שונות, בתוך ומחוץ לשדה הקרב.

ישנם מקצועות (Classes) המאפשרים הטלת לחשים כחלק מיכולות הבסיס שלהם. המקור של אותן יכולות קסומות, הסגנון שלהן ואופן השימוש בהן שונים ממקצוע למקצוע.

גם אלו שאינם יכולים להטיל קסמים מסוגלים להשתמש בחפצים קסומים, אשר לרוב אינם דורשים הכשרה מיוחדות. ישנם כלים שההשפעה הקסומה שלהם פועלת כל הזמן, או שיקויים שכל שיש לעשות כדי להפעילם הוא לשתות אותם; ישנם חומרים קסומים שיש למרוח על חפצים כדי להפעיל את ההשפעה הקסומה של החומר על החפץ (כגון מריחת רעל על להב של חרב), וישנם כלי-נשק קסומים שהקסם שלהם פועל כל הזמן, והשפעתו היא בדרך-כלל שיפור סיכויי-הפגיעה והנזק של הנשק (בצורת תוספים לגלגולי הקוביות). דמויות שחקן ברמה גבוהה יכולות ליצור חפצי קסם. תהליך זה יקר מאוד, מפרך, דורש הרבה ניסיון וגוזל הרבה זמן בעולם המשחק.

מקצועות המסוגלים להשתמש בקסם 
המקצועות המסוגלים להשתמש בקסם כלשהו מתחלקים בחלוקה גסה לארבע קבוצות: קסם קלאסי, קסם קדוש, קסם מהטבע ושונות.

קסם קלאסי (מאגיה) 
 אשף (Wizard) - האשף הוא מטיל לחשים שרכש את יכולותיו הקסומות באמצעות לימוד מעמיק של התורה המאגית. הוא בעל מגוון לחשים רחב ומסתמך עליהם במהלך הקרב.
מכשף (Warlock) - המכשף רכש את יכולותיו הקסומות באמצעות עסקה עם ישות או כוח בעלי עוצמה רבה, כגון שד או פיה.
כושף (Sorcerer) - הכושף זכה בכוחותיו הקסומים באמצעות חשיפה לקסם גולמי ועוצמתי, כגון אב קדמון בעל כוחות קסם כבירים או מאורע מאגי שנתקל בו. להבדיל מרוב מטילי הלחשים האחרים, כוחו של הכושף נובע מגופו שלו והרבה מיכולותיו מתמקדות ביכולתו יוצאת הדופן לעצב את קסמיו בדרכים לא קונבנציונליות.

קסם אלוהי (קדושה) 
 כהן (Cleric) - משרת אל או ישות קדושה אחרת וזוכה ממנה בכוחות על-טבעיים. באופן מסורתי כהנים הם בעלי גישה למגוון רחב של לחשים שמתמקדים בריפוי ותמיכה אולם במהדורות האחרונות של המשחק ניתנו אלטרנטיבות לסגנונות משחק שונים יותר של כהנים.
 אביר-קודש (Paladin) - לוחם קדוש שזוכה בכוחותיו הקסומים באמצעות שבועה קדושה שלקח על עצמו או שירות אדוק של אלוהות (בדומה לכהן). בניגוד לכהן, אביר-הקודש הוא מקצוע קרבי ולוחמני יותר ומציע יכולות שמתמקדות יותר בקרב ישיר והוא מוגבל ביכולות הקסם לעומת הכהן.

קסם טבע 
 דרואיד (Druid) - הדרואיד, שמבוסס על כהני הדת הקלטיים, הוא מטיל לחשים בעל זיקה לכוחות הטבע ועולם החי.
 שאמאן - במהדורות 3–4 היה השאמאן כהן של רוחות הטבע.

שונות 
 טרובדור / פייטן (Bard) - הפייטן, שמבוסס על הזמרים הנודדים מימי הביניים, מטיל לחשים דרך כוחה הקסום של המוזיקה שלו. הוא מטיל לחשים שמתמקד לרוב בתמיכה בבני הלוויה שלו ובעל מיומנויות רבות גם מחוץ לשדה הקרב.
 פסִיון (Psion) - מטיל לחשים שמנצל את כוחה הגולמי של תודעתו על מנת לייצר אפקטים על טבעיים.
 מכונאי (Artificer, תרגום חופשי) - בעל מלאכה שמחשל כלי קסם ומטיל לחשים באמצעותם. שואב השראה מסגנונות המדע הבדיוני והסטימפאנק.

מקצועות נוספים 
במהדורות 3, 4 ופאת'פיינדר נוספו מספר מקצועות ומקצועות יוקרה אשר היוו הרחבה למקצועות הקסם המקוריים.
 קשת מאגי - מקצוע יוקרה בפאת'פיינדר ומהדורה 3 אשר תיעל קסם דרך קשתו. מופיע במהדורה החמישית כתת-מקצוע (Subclass) של הלוחם.
 אביר מאגי - מקצוע יוקרה בפאת'פיינדר ומהדורה 3. לוחם ששולח את ידו גם בהטלת קסם מאגי ונעזר בו בלחימתו. מופיע במהדורה החמישית כתת-מקצוע של הלוחם.
 Wu Ju - מקצוע ממהדורה 3, מעין אשף מהמזרח הרחוק.
 נוקם - מקצוע ממהדורה 4, אביר קודש קנאי שנשלח לחסל את אויביה של האלוהות שלו.
 עותר - מקצוע ממהדורה 4, כהן שהאל נגלה אליו והעביר לו חלק מכוחו הקדוש.
 נוטר - מקצוע ממהדורה 4, לוחם קפא"פ חסון בעל יכולות דומות לשל דרואיד.
 ברברי (מהדורה 4) - הברברי הקלאסי היה לוחם פראי אשר נכנס להתקפי זעם אדירים. במהדורה 4 הברברי הפך ללוחם אימתני שמתעל אנרגיית טבע קסומה דרך גופו ונשקו.

מסורות הקסם 
נהוג לחלק במהדורות השונות של מבוכים ודרקונים את הלחשים לכמה קבוצות כלליות, שנקראות מסורות הקסם (Schools of Magic, תורגמו גם כ"אסכולות"). מסורות הקסם השונות נבדלות אחת מן השנייה בסגנון ההשפעות שלהן. בחלק מהמהדורות כמה מהמקצועות מטילי-הלחשים (בעיקר, האשף) יכלו להתמקצע במסורת אחת ספציפית ולזכות ביתרונות בשימוש בלחשים מהמסורת שנבחרה, במחיר חסרונות או חוסר גישה מוחלט למסורת אחרת. במהדורה החמישית, שמונה המסורות הופיעו כתת-מקצועות של מקצוע האשף. שמונה מסורות הקסם הן:
 מגננה (Abjuration) – לחשים שמשמשים להגנה בעיקר, כגון יצירת חומות קסומות, שדות כוח, ביטול השפעות שליליות או גירוש יצורים עוינים למישורי קיום אחרים.
 זימון (Conjuration) – לחשים שעוסקים בהעברה של יצורים או חפצים ממקום אחד לאחר. המסורת כוללת לחשי זימון, שיגור וכיוצא בזה.
 חיזוי (Divination) – לחשים שעוסקים בצפייה בדברים שרחוקים מהעין או ניבוי העתיד.
 הקסמה (Enchantment) – לחשים שמשפיעים על מוחותיהם של יצורים או על ההתנהגות שלהם, כגון לחשי בלבול או שליטה מוחית/טלפתיה.
 תעצומה (Evocation) – לחשים שמנצלים את האנרגיה הקסומה כדי ליצור אפקטים פיזיים, כגון כדורי אש, חזיזי ברק או ריפוי פצעים.
 אשליה (Illusion) – לחשים שמתעתעים בחושיהם של יצורים ויוצרים מגוון אשליות ואפקטים אופטיים.
 אוב (Necromancy) – לחשים שמשפיעים על אנרגיות החיים והמוות. המסורת כוללת לחשים שמעכבים את המוות, מקימים יצורים מן המתים, יוצרים משרתים אל-מתים או מנקזים אנרגיית חיים מיצורים כדי לרפא או לחזק יצורים אחרים.
 התמרה (Transmutation) – לחשים שעוסקים בשינוי של חומר אחד לאחר, כגון שינוי צורה או יצירת זהב מאבנים.

לקריאה נוספת
ערך זה ושאר הערכים המופיעים בתבנית: מבוכים ודרקונים באים לתת רקע כללי בלבד ומידע אנציקלופדי. על מנת להתמצא בחוקים ראה בספר החוקים לשחקן בהוצאת כוכבי כסף.

פנטזיה
משחקי תפקידים
מבוכים ודרקונים